[ ભારતના વિવિધ ક્ષેત્રનાં મહાનુભાવોએ પોતાની માતા વિશે લખેલ સુંદર વાતોનું આ અનોખું પુસ્તક છે. ખૂબ ટૂંકાગાળામાં તેની અનેક આવૃત્તિઓ થઈ છે. આ પુસ્તકનું સંપાદન અમીષાબેન શાહ અને મૃગાંકભાઈ શાહે કર્યું છે. આપ અમીષાબેનનો આ સરનામે સંપર્ક કરી શકો છો : sampark97@gmail.com આજે આ પુસ્તકમાંથી ટેલિવિઝન અને ફિલ્મજગતની યુવા અભિનેત્રી પ્રાચી દેસાઈ પોતાની માતા અમીતા દેસાઈ વિશે શું કહે છે તે જોઈએ. પુસ્તક પ્રાપ્તિની વિગત લેખના અંતે આપવામાં આવી છે. લેખની શરૂઆત કરીએ તે પહેલાં પુસ્તકમાં અપાયેલો અભિનેત્રીનો પરિચય જોઈએ : ‘કસમ સે’ ટીવી સિરિયલ દ્વારા રાતોરાત પ્રકાશમાં આવી ગયેલી પ્રાચી મૂળ સૂરતની છે પણ એનો ઉછેર પંચગીનીમાં થયો છે. ખૂબ જ સરળ અને નિખાલસ વ્યક્તિ છે અને હિંદી ફિલ્મ ઈન્ડસ્ટ્રીમાં કોઈપણ પીઠબળ વગર એક પછી એક પગથિયું ચઢતી જાય છે. ‘રોકઓન’ અને ‘વન્સ અપોન એ ટાઈમ….’ ફિલ્મોમાં એણે પોતાની અભિનય ક્ષમતાનો ચમકારો બતાવી દીધો છે. નાની ઉંમરે તેણે મેળવેલાં ફિલ્મી એવોર્ડ એની સાબિતી છે. બહુ જ નમ્ર અને માયાળુ છે અને જિંદગીમાં શોર્ટ-કટમાં માનતી નથી….]